Vážení občania,

Je za nami rok plný nových udalostí, rozhodnutí, zmien, neistoty na politickej scéne, ktoré priamo alebo nepriamo ovplyvnili  náš každodenný život.

Osobne aj v mojom živote sa udiala po 23 rokoch veľká zmena, ktorú vnímam, napriek rôznym okolnostiam a neľahkému rozhodnutiu, pozitívne 😊

Po 3 mesiacoch od prijatia mandátu starostky obce si netrúfam hodnotiť rok 2023 v našej obci. Bol to určite rok plný zvratov, osobných rozhodnutí, veľkých zmien v živote všetkých zainteresovaných, bola v ňom preukázaná veľká lojálnosť k obci zo strany zastupujúceho starostu a referentky obce, a tiež poslancov OZ, kedy sa veľmi dobre popasovali s novou situáciou po vzdaní sa mandátu zvolenou starostkou obce zo zdravotných dôvodov. Je pravdou, že sme za tento rok stratili aj mnoho príležitostí zapojenia sa do vyhlásených výziev a zostalo veľa vecí nedokončených, žiadostí nevybavených, ale verím, že postupne sa nám podarí všetky veci dobehnúť.

 Zo skúseností viem, že v živote nič neprichádza samovoľne, ale je za tým tvrdá práca a veľké úsilie. Preto aj na obecnom úrade už máme zaplnený kalendár pracovnými úlohami a povinnosťami, ktoré budú smerovať ku skvalitneniu života všetkých občanov našej obci.

Hlavným cieľom v roku 2024 je dokončenie, resp. úspešné pokračovanie v 2 veľkých rozbehnutých projektov :

* Vysporiadanie majetko - právnych vzťahov k pozemkom s prítomnosťou MRK postupom JPÚ : tu sa podarila ukončiť 2. fáza projektu a veríme, že 3.fáza bude ukončená do 31.7.2024, ako je to naplánované Úradom vlády SR. Po získaní pozemkov pod rómskym osídlením do správy a majetku obce vidím veľkú príležitosť obce nielen na zlepšenie životnej úrovne rómskej komunity, ale najmä nastolenia väčšieho poriadku v osade, v mnohých smeroch..
* Zvýšenie kapacity MŠ v obci Šarišská Poruba – je plánovaná výstavba nového objektu MŠ s kapacitou až 88 detí. Projekt sa realizuje na základe výzvy Ministerstva školstva, vedy, výskumu a športu SR na predkladanie žiadostí o poskytnutie prostriedkov mechanizmu na podporu obnovy a odolnosti zameranú na zvyšovanie kapacít Š. Cieľom vyplývajúcich z Plánu obnovy je vybudovať 9107 miest v MŠ v celej SR tak, aby každé dieťa vo veku od 3 rokov do nástupu na povinnú školskú dochádzku mohlo od 1.9.2025 zúčastňovať na predprimárnom vzdelávaní a zároveň aby sa podarilo dosiahnuť úsporu primárnej energie aspoň na úrovni 30%. Maximálna výška poskytnutých prostriedkov je 17.388 EUR na jednu novovytvorenú kapacitu. Tento projekt je pre našu obec veľmi náročnou a veľkou výzvou, a verím, že sa nám podarí podať žiadosť na poskytnutie prostriedkov mechanizmu v požadovanom časovom limite a kompletnú, aby bola schválená.

Obe projekty sú náročné nielen dokumentačne a časovo, ale aj finančne, pretože veľa prostriedkov budeme musieť zaplatiť dopredu z rozpočtu našej obce, až následne nám budú refinancované späť. Preto aj napriek prijatému vyrovnanému rozpočtu obce na rok 2024 budeme pristupovať veľmi zodpovedne k akýmkoľvek výdavkom a veľmi rozumne hospodáriť s obecnými finančnými prostriedkami.

Z vyššie uvedených dôvodov nechceme v novom roku vstupovať do ďalších väčších projektov, je plánovaná iba oprava cestného mosta cez porubský potok pri OÚ, z dôvodu jeho zlého technického stavu, a finančné prostriedky na opravu môžeme využiť z nevyčerpanej dotácie v MAS Šafran. Rozhodnutie opraviť tento most vzniklo z dôvodu jeho vyťaženosti teraz, ale najmä v budúcnosti, keď sa podarí realizovať stavbu škôlky na pozemku za obecným úradom, a cez tento most bude prechádzať veľa stavebných strojov a mechanizmov.

Veľmi ma teší záujem mladých rodín zastať bývať v našej obci. Riešime viac žiadostí ohľadom pozemkov na výstavbu nových domov. Niektoré sú už zapracované v územnom pláne obce, niektoré sú tam ešte nezahrnuté a preverujeme, či spĺňajú všetky aktuálne požiadavky, aby mohli byť využívané na stavebné účely a zapracované do územného plánu obce. V tomto smere sa môžete, milí občania spoľahnúť, že spolu s poslancami OZ urobíme všetko preto, aby sme Vám v týchto veciach maximálne pomohli a poradili. Tiež sa chceme venovať aj problémom občanov bývajúcich v tzv. časti Nové domy, ohľadom chodníkov, bezpečnej cestnej premávky a pod. K tomu je však k tomu potrebná otvorená diskusia a spolupráca, aby sme vzájomnou informovanosťou vylúčili nedorozumenia a spory.

Ďalším problémom, ktorý ťaží našu obec, je havarijný stav budov ZŠ. Kvôli tomu, že obec nie je majiteľom pozemku pod nimi, nevieme sa zapojiť do výziev ohľadom jej obnovy a opráv. Rokovania s rímskokatolíckou cirkvou ohľadom odpredaja pozemku neboli zatiaľ úspešné a iný pozemok na výstavbu novej budovy ZŠ obec nemá . Aspoň čiastočne sa budeme snažiť odstraňovať havarijný stav na budovách z dotácií, určených pre školu. Je tiež na škodu, že v minulosti boli tieto budovy opravované nie veľmi kvalitne, po pár rokoch sa ukazujú veľké škody, aj keď obec za tieto opravy zaplatila nemalé finančné náklady ☹

Samozrejme, ak by v priebehu roka boli zverejnené výzvy zo strany štátu, ktoré by prispeli k rozvoju obce, budeme k ich posúdeniu pristupovať zodpovedne, a preveríme naše možnosti, najmä finančné, na zapojenie sa do konkrétnej výzvy ( chodníky, kanalizácia..)

Je pre mňa až nepochopiteľné, koľko administratívy, papierovanie a byrokracie je nutné pri chode verejnej správy a koľko úsilia treba vynaložiť, aby sme splnili podmienky zapojenia sa do výziev a projektov. Ak chce štát poskytnúť samospráve peniaze, mal by voliť určite jednoduchší postup, ako obciam a mestám pomôcť a nie ich stresovať zložitými postupmi ☹. Aj toto berie čas starostom pri výkone ich mandátu, a preto Vás chcem poprosiť o Vašu trpezlivosť a podporu.

Aj naďalej chcem v našej obci udržiavať poriadok, čistotu, chceme s poslancami nájsť správny vzorec na poplatky za využívanie multifunkčného ihriska aj sály, aby slúžili svojmu účelu a boli využívané, ale zároveň, aby po pár „ použitiach“ neboli zničené a poškodené. Plánujeme aj naďalej robiť spoločné akcie pre všetkých občanov obce, aby bol priestor na stretávanie, rozhovory, nápady a podnety.

Aj v tomto roku nás zrejme neobíde ďalšia vlna zdražovania, ktoré pocítia občania, firmy, i samospráva. Aj napriek ekonomickej neistote sa budeme snažiť udržať obecné financie v „zdravej“ kondícii. O všetkých krokoch samosprávy Vás budeme pravidelne  informovať na našom FB profile, webovej stránke a samozrejme aj osobne.

Na prahu nového roku vyslovujem vďaku: zamestnancom obecného úradu, poslancom obecného zastupiteľstva, aj pedagogickým a nepedagogickým zamestnancom našej ZŠ s MŠ, a tiež všetkým Vám, milí občania, ktorí ste sa v minulom roku podieľali na zveľaďovaní nášho „Vagaša“. Teším sa na našu ďalšiu spoluprácu 😊

Zo štatistických údajov našej obce vyberám tieto:

počet občanov k 31.12.2023 : 701

počet úmrtí: 8 (6 mužov, 2 ženy)

počet narodených detí: 21 (12 dievčat a 9 chlapcov )

V Novom roku 2024 Vám, vážení spoluobčania, v mene svojom a v mene pracovníkov Obecného úradu, ako aj všetkých poslancov Obecného zastupiteľstva, prajem veľa sily a šťastia v každodennom živote. Prijmite želanie pevného zdravia, Božieho požehnania, vzájomného pokoja, porozumenia a harmónie. Prijmite zároveň moju gratuláciu nám všetkým k dnešnému štátnemu sviatku – 31. výročiu vzniku našej samostatnej Slovenskej republiky. Zažívame neľahké obdobie v našom štáte a spoločnosti, sme ovplyvňovaní nenávisťou a zlobou šíriacich sa na sociálnych sieťach. Je čas na návrat k ľudskosti, slušnosti, spolupatričnosti a ku kresťanským hodnotám aj v našej obci!

Ešte raz nám všetkým prajem pokojný a požehnaný nový rok 2024.

S úctou

Viera Cinová, starostka